Etter det NRK kjenner til, er Norges Fotballforbund (NFF) og landslagssjef Per-Mathias Høgmo i forhandlinger om betingelsen for å avslutte Høgmos arbeidsforhold.

NFF vil ikke kommentere det de kaller rykter og spekulasjoner. De vil derfor ikke bekrefte om de har innledet sluttpakke-forhandlinger med Høgmo.

– Jeg kan ikke kommentere noe om den prosessen vi er inne i. Styret har sagt at de skal foreta en evaluering. Nå har jeg hatt fokus på U21, så får vi starte med evalueringsprosessen i morgen tidlig, sier toppfotballsjef Nils Johan Semb til NRK.

Semb var på plass for å følge U21-landslagets kamp mot Serbia tirsdag kveld. Der var ikke Høgmo, noe som tradisjonelt sett er normalt for alle sittende A-landslagssjefer.

Økt press etter tapet i Tsjekkia

Etter de dårlige resultatene denne høsten og en VM-plass som allerede er så godt som tapt, har kravene om Høgmos avgang øket i styrke.

Forrige uke tapte Norge borte for Tsjekkia, og det må nå et mirakel til for at de skal få billett til fotball-VM i 2018.

Høgmo nektet å trekke seg etter nederlaget, slik alle eksperter og «meningsmann» mener han burde gjort.

NFF-president Terje Svendsen har sagt at landslaget og Høgmos stilling skal evalueres etter sesongslutt.

– Høgmo er ansatt som landslagstrener og vi skal gjennom en evaluering der vi skal se på hva som er riktig løsning for norsk fotball fremover, sa Svendsen.

NRKs fotballekspert Karl-Petter Løken er blant dem som har vært tydelige på at NFF bør finne en erstatter for Høgmo så fort som mulig.

– Evalueringen bør konkludere med at man starter letingen etter en erstatter, og så får vi håpe at vedkommende som blir tilbudt jobben takker ja, sa Løken til NRK i helga.

NESTE LANDSLAGSSJEF? Erik Hamrén er ledig på markedet, og er allerede i Oslo på grunn av cupfinalehelga. Foto: BULENT KILIC / Afp

Hvem overtar jobben?

Men med en eventuell Høgmo-exit, så må naturlig nok noen overta. Sveriges tidligere landslagssjef Erik Hamrén fløy ifølge Göteborgs-Posten til Oslo i dag, og blir koplet til den norske landslagsjobben.

Den tidligere Rosenborg-treneren er imidlertid i Oslo i forbindelse med cupfinalehelga, og både NFF og Hamrén benekter at de har diskutert landslagssjef-jobben. Hamrén er uansett ledig på markedet etter at han gav seg som svensk landslagssjef etter EM i sommer.

En annen kandidat er Ståle Solbakken, som var i møte med Nils Johan Semb en uke før VM-kvalikkampen mot Tsjekkia forrige uke.

FC København-treneren selv er svært ordknapp om landslagstrenerjobben.

– Jeg forholder meg til den hverdagen jeg er i, og den er her (i København) nå, sier han. Hans kontrakt med FCK går ikke ut før i 2018.

Grue-karen er også Løkens favorittkandidat.

– Jeg har tidligere sagt at jeg håper det blir Ståle Solbakken, men skjønner at han har en attraktiv og god jobb der han er, sa NRKs fotballekspert lørdag.